
A neuromarketing alkalmazási lehetőségei és a módszertanhoz kapcsolódó társadalmi attitűdök

A marketing és az idegtudomány összefonódásának is nevezhetjük a neuromarketinget, amely a társadalom hatékonyabb és mélyebb megértését szolgálja. Általa minőségi információkat kaphatunk a fogyasztók reakcióiról, gondolatairól és attitűdjeiről. A módszer az élelmiszeriparban is széles körben alkalmazható, például a csomagolások tervezésében vagy az optimális polckép kialakításában.
Legfőbb célkitűzésem volt a szakirodalmak átfogó és részletes elemzésével megvizsgálni a neuromarketing kutatások alkalmazási lehetőségeit Magyarországon. Emellett hangsúlyt helyeztem a módszertan létjogosultságának kutatására is az élelmiszeripar területén. Kiemelt feladatom volt továbbá megismerni a társadalom álláspontját a neuromarketing kutatásokat illetően.
Szisztematikus irodalmi áttekintést végeztem, ahol a PRISMA modellt alkalmaztam, így lehetőségem volt strukturált keretek között összegyűjteni a magyar neuromarketing kutatásokat kifejezetten az élelmiszeripar területén. Továbbá két fókuszcsoportos kutatást is lebonyolítottam, ahol az első csoport a harminc év alatti egyetemistákat, a másik pedig a harminc év feletti egyetemen végzetteket jelentette.
Az eredményeim rámutattak, hogy a szakirodalomban legelterjedtebb neuromarketing kutatási eszköz a szemkamera volt. A megbízható adatok érdekében pedig javasolt kombinálni más kvalitatív és kvantitatív kutatási módszerekkel. A megkérdezett alanyok számára idegen volt a módszertan, nemek arányát tekintve pedig a nők tájékozottabbak voltak a területtel kapcsolatban, a megszemélyesítésnél mégis férfinek írták körül a neuromarketing kutatók személyét. A módszertan alkalmazását illetően viszont etikai kérdések is felmerültek, amelyre a vállalatoknak figyelemmel kell lenniük. A kutatás részben kiterjedt a meggyőzés és a manipuláció közötti különbség vizsgálatára is, amely kapcsán az egyik alany úgy nyilatkozott, hogy szerinte „a neuromarketing a meggyőzés asszertív módja”.



